《西湖月 用黄蓬瓮韵》
清代·王策

蔷薇架外轻阴，渐荡入风丝，砌成云叶。远山尤好，隔花送上，月眉清怯。

那年今夜里，曾对个、梨涡香粉颊。娇无语、酒入春心，脉脉意融情浃。

暑微凉浅黄昏，有半坠金钗，小开珠褶。灯前腰柳，帷前酥玉，枕前星睫。

无端骑马去，久不见、东墙红杏靥。空记得、泪递珊鞭，笋纤亲捻。

作者简介：江苏太仓人，字汉舒。诸生。以词名，尤侗曾邀主其家。有《香雪词钞》。